《虞公明出示序观音诗事》
宋代·李纲

闻思大士真奇绝，俱妙形神侔玉雪。

譬如水月自清凉，能与世间除恼热。自从證悟今几劫，定慧慈威初不灭。

解脱曾因无尽宣，圆通更假文殊说。森然宝臂清净目，八万四千犹一吷。

依怗群生愿力坚，宴坐谛观尘世阅。先生往时堕宪网，泽雉在樊鹰在绁。

默相虔诚赖觉慈，灼知情实蒙圣哲。踰年海上得归来，冒险岂殊探虎穴。

精刚何翅金百鍊，忠荩端同水万折。观音在处皆现前，不必图绘劳携挈。

此方教体在音闻，悟入此门良不拙。更将妙语赞悲心，功德须知莫如舌。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。